b'\n_START_ARTICLE_\nCasino (1995.)\n_START_SECTION_\nRadnja\n_START_PARAGRAPH_\nProte\xc5\xbeu\xc4\x87i se preko desetlje\xc4\x87a, radnja Casina pripovijeda pri\xc4\x8du o stvarnim suradnicima mafije, Franku Rosenthalu (koji je u filmu poznat kao Sam "Ace" Rothstein), Tonyju "The Ant" Spilotru (Nicholas "Nicky" Santoro), Josephu Aiuppi (Remo Gaggi) i Franku Culotti (Frank Marino). Rothstein, Santoro i Marino pripovijedaju pri\xc4\x8du._NEWLINE_Ace je upravitelj kasina Tangiers, kojeg su kao pouzdanog suradnika, na to mjesto postavili mafija\xc5\xa1ki \xc5\xa1efovi iz  Chicaga, na \xc4\x8delu s Gaggijem. Kasino je financiran preko Sindikalnog mirovinskog fonda, kako bi se prikrile tajne financijske transakcije. Aceov prijatelj Nicky pojavljuje se kasnije (Nickyja je u Vegas poslao Gaggi kako bi nadgledao Acea te, vi\xc5\xa1e-manje pripazi na njega) i po\xc4\x8dinje raditi za njega. Dok se Ace \xc4\x8dini kao dobrodu\xc5\xa1an gospodin, Nicky je njegova \xc4\x8dista suprotnost: nemoralni psihopat koji ne oklijeva ubiti nikoga tko mu se \xc4\x8dini kao prijetnja. U jednoj sceni, nakon \xc5\xa1to je Gaggi poslao da \xc5\xa1titi Acea, Nicky izbode \xc4\x8dovjeka u vrat olovkom vi\xc5\xa1e puta samo zato \xc5\xa1to je uvrijedio Acea, nakon \xc4\x8dega mu se po\xc4\x8dinje rugati zato \xc5\xa1to je ovaj po\xc4\x8deo cviliti. Njegova okrutnost jo\xc5\xa1 jednom dolazi na vidjelo kad se iskaljuje na upravitelja kasina, Billyja Sherberta (Don Rickles), te ga jo\xc5\xa1 udara telefonom u lice, nazivaju\xc4\x87i ga "\xc5\xbeidovskim sme\xc4\x87em". Aceova mafija\xc5\xa1ka strana tako\xc4\x91er se manifestira u nekoliko scena u filmu, posebno kad hvata dvije varalice. Njegovi stra\xc5\xbeari brutalno ka\xc5\xbenjavaju jednog razbijaju\xc4\x87i mu desnu ruku \xc4\x8deki\xc4\x87em._NEWLINE_Odnos Acea i Nickyja dolazi u pitanje kad se u Aceovom \xc5\xbeivotu pojavljuje Ginger. Nakon veze koja potraje nekoliko mjeseci, dobivaju k\xc4\x87er, kao rezultat Aceova inzistiranja na povjerenju. Sve se \xc4\x8dini dobro dok Ace ne uhvati Ginger kako se potajno nalazi sa svojim starim de\xc4\x8dkom, svodnikom Lesterom Diamondom. Veza izme\xc4\x91u Ginger i Diamonda po\xc4\x8dela je jo\xc5\xa1 kad je ona imala 14 godina. Ace i Nicky \xc5\xa1alju svoje ljude da pretuku Diamonda, ali ga to ne zaustavlja. Ginger i Diamond otimaju k\xc4\x87er, Amy, te bje\xc5\xbee u Los Angeles, prave\xc4\x87i planove za bijeg u Europu. Me\xc4\x91utim, Ace ih pronalazi i uvjerava Ginger da vrati Amy ku\xc4\x87i._NEWLINE_Iako nezadovoljan, Ace prihva\xc4\x87a Ginger natrag u ku\xc4\x87u, ali iste no\xc4\x87i, opet hvata Ginger kako razgovara na telefon, pitaju\xc4\x87i nekoga ho\xc4\x87e li ubiti njezina mu\xc5\xbea. Bijesan, Ace zalupi telefonom i doslovno je izbacuje iz ku\xc4\x87e. Ona se kasnije vra\xc4\x87a, ali Ace sve te\xc5\xbee podnosi njezin povratak u ku\xc4\x87u. Dok pripovijeda pri\xc4\x8du, otkriva kako je prihvatio njezin povratak samo jer je ona ipak majka njihove k\xc4\x87eri._NEWLINE_\xc5\xbdele\xc4\x87i ostaviti Rothsteina i uzeti svoj novac  i nakit, Ginger zavodi jedinog \xc4\x8dovjeka koji joj mo\xc5\xbee pomo\xc4\x87i: Nickyja. Po\xc4\x8dinju vezu, koja mo\xc5\xbee vrlo lako zavr\xc5\xa1iti kobno po oboje (mogao bi ih ubiti Gaggi jer je spavanje sa suradnikovom \xc5\xbeenom protivno mafija\xc5\xa1kom kodeksu). Gaggi pita Frankieja Marina, Nickyjevu desnu ruku, o glasinama koje kru\xc5\xbee da se Nicky vi\xc4\x91a s Ginger, ali Marino la\xc5\xbee Gaggiju kako bi za\xc5\xa1titio Nickyja, unato\xc4\x8d tome \xc5\xa1to zna da ga njegova neiskrenost mo\xc5\xbee ko\xc5\xa1tati \xc5\xbeivota._NEWLINE_Odnos izme\xc4\x91u Acea i Nickyja se raspada zbog Nickyjevih bezobzirnih kriminalnih aktivnosti i pozornosti kojom privla\xc4\x8di policiju. Zabrinut za prijatelja, Ace poku\xc5\xa1ava uvjeriti Nickyja da se pritaji, ali ovaj ne \xc5\xbeeli slu\xc5\xa1ati. Kad Nicky zaprijeti burzovnom me\xc5\xa1etaru, Ace shva\xc4\x87a koji je njegov pravi cilj: preuzimanje kockarskog carstva ru\xc5\xa1enjem Remoa Gaggija._NEWLINE_Ace se vra\xc4\x87a ku\xc4\x87i jedne no\xc4\x87i i otkriva kako je Ginger svezala Amy za krevet. Tada ga naziva Nicky, i ka\xc5\xbee mu da je Ginger u njegovu restoranu s njim. Bijesni Ace dolazi bijesan u restoran i sukobljuje se s Ginger, prijete\xc4\x87i joj kako \xc4\x87e je ubiti ako jo\xc5\xa1 jednom naudi njihovoj k\xc4\x87eri. Istjera je van, ali ljuta Ginger se vra\xc4\x87a u restoran nakon \xc5\xa1to su do\xc5\xa1li ku\xc4\x87i._NEWLINE_Ginger okrivljuje Nickyja za sve \xc5\xa1to joj se doga\xc4\x91a, dok joj ovaj uzvra\xc4\x87a istom mjerom. Ginger moli Nickyja da ubije Acea, ali Nicky je bijesan odbija, jer je Ace njegov prijatelj 35 godina. Kada Nicky ka\xc5\xbee Ginger da ne\xc4\x87e mo\xc4\x87i nabaviti njezin novac odmah, ona ga napada. Nicky tada pokazuje svoju okrutnu narav i nemilosrdno je izbacuje iz restorana uz pomo\xc4\x87 Marina._NEWLINE_Sljede\xc4\x87i dan, Ginger dolazi u Aceovu ku\xc4\x87u tra\xc5\xbee\xc4\x87i da joj da njezin dio novca i nakit. Dolazi pred ku\xc4\x87u autom i udara njegov auto nekoliko puta, \xc5\xa1to izaziva susjede da zovnu policiju. Ginger radi scenu pred Aceovom ku\xc4\x87om, a kad je stigla policija, zahtijeva da joj pomognu da u\xc4\x91e u ku\xc4\x87u. Ace joj dopu\xc5\xa1ta ulazak na nekoliko trenutaka, ali samo da uzme odje\xc4\x87u. Ginger se u\xc5\xa1ulja u Aceovu radnu sobu i provali mu u zaklju\xc4\x8danu ladicu, kradu\xc4\x87i klju\xc4\x8d sefa u banci, gdje je spremljen novac. U banci, Ginger uzima veliku koli\xc4\x8dinu novca iz sefa i odlazi, nakon \xc5\xa1to je uhite agenti FBI-ja zbog sudjelovanja u zlo\xc4\x8dinu._NEWLINE_Gingerino uhi\xc4\x87enje ozna\xc4\x8dava raspad kockarskog carstva. Veliki \xc5\xa1efovi (Gaggi, Forlano, Capelli i Borelli) odlu\xc4\x8duju ubiti sve koji ih mogu dovesti u vezu s optu\xc5\xbebama. Ubijaju sindikalnog povjerenika Andyja Stonea, tri direktora kasina i kurira koji je prenosio novac, Johna Nancea, koji se skrivao na  Kostarici. (Nanceova sina ve\xc4\x87 je bio uhitio FBI zbog problema s drogom; \xc5\xa1efovi ga odlu\xc4\x8duju smaknuti kako bi sprije\xc4\x8dili mogu\xc4\x87e svjedo\xc4\x8denje u korist sina). Film se vra\xc4\x87a na po\xc4\x8detak, gdje je Ace umalo ubijen autobombom. Nakon eksplozije, Ace ne smatra \xc5\xa1efove kao naru\xc4\x8ditelje njegova ubojstva, nego na nekoga drugog._NEWLINE_Kona\xc4\x8dno, Nickyja i njegovog brata Dominicka pretuku i \xc5\xbeive zakopaju u polju kukuruza u Indiani. Ace u naraciji ka\xc5\xbee kako su Nicky i brat zakopani \xc5\xbeivi da budu primjer za ubudu\xc4\x87e. Jedan od onih koji su pretukli Nickyja je i Marino, koji tvrdi da je morao obaviti prljavi posao, iako priznaje da se osje\xc4\x87ao lo\xc5\xa1e dok su pokapali bra\xc4\x87u Santoro. Ovo je scena u kojoj Nickyjeva naracija prestaje kad ga Marino udara lopatom u glavu. Ginger tone sve dublje u narkomaniju i na kraju umire od predoziranja, sama i u oskudici. Ace na kraju pripovijeda kako su je svodnici, propalice i ovisnici s kojima se Ginger spetljala, predozirali kako bi je ubili. Na kraju, sve \xc5\xa1to je ostalo od Gingerina novca bilo je "3600 $ u dobro o\xc4\x8duvanim kovanicama"._NEWLINE_Film zavr\xc5\xa1ava glasom Acea koji obja\xc5\xa1njava kako je Tangiers sru\xc5\xa1en, zajedno s ostalim starijim kasinima, kako bi bili zamijenjeni s ve\xc4\x87im, modernim kasinima koje vode velike korporacije. Ace tako\xc4\x91er ka\xc5\xbee kako je nestao onaj starinski, privla\xc4\x8dni osje\xc4\x87aj Las Vegasa te je zamijenjen pohlepom i bezosje\xc4\x87ajno\xc5\xa1\xc4\x87u. Ace se vra\xc4\x87a na posao kladioni\xc4\x8dara za mafiju, te otkriva kako jo\xc5\xa1 nije izgubio pobjedni\xc4\x8dki osje\xc4\x87aj.'